Verwarring oor blouligprotokol - Jy en die RegJy en die Reg
Tuis › Artikels › Verwarring oor blouligprotokol
Die blouligprotokol is 'n prosedure wat in 2013 deur die Regsprojek Suid-Afrika (JPSA) en Padverkeersbestuurskorporasie ontwikkel is om mense teen vals wetstoepassingsbeamptes in vermomming te beskerm. Hierdie kriminele maak gebruik van maklik verkrygbare blou ligte en ander polisietoerusting om onskuldige burgers hulle voertuie van die pad af te laat trek en hulle dan aan te val, te besteel of selfs te vermoor.
Volgens hierdie protokol hoef jy nie onmiddellik te stop wanneer 'n polisiebeampte jou in die middel van nêrens van die pad af beduie nie. Jy moet die volgende doen: verminder spoed, sit jou gevaarligte aan, wys aan die blouligvoertuig agter jou om jou te volg, en ry dan teen 40 km/h tot by die naaste polisiestasie of openbare ruimte met GKTV(CCTV)-dekking (soos 'n vulstasie).
Die probleem met hierdie protokol is dat nie al die wetstoepassingsowerhede die uitvoering van hierdie prosedure toelaat nie en dus onskuldige mense hardhandig, of selfs gewelddadig, hanteer wanneer hulle wel probeer om die blouligprotokol toe te pas. Daar is selfs insidente waar die onskuldige motoris deur die verkeersbeampte geskiet en self aan die hand van 'n polisieman in so 'n situasie omgekom het.
Die doel van die blouligprotokol is deur die modder gesleep deur owerhede wat self nie weet hoe om protokol toe te pas nie. Dit is dus geen wonder dat die JPSA besluit het om sy goedkeuring terug te trek nie.
Maar hoe nou gemaak as jy onveilig voel? Volgens die Nasionale Padverkeerswet word daar van die motoris verwag om onmiddellik te stop vir verkeers- en polisiebeamptes in uniform. Daar word voorgestel dat die motoris onmiddellik 10111 bel om die egtheid van polisievoertuig wat hom laat stop te verifieer, en dan te vlug indien enigiets verkeerd gaan.
Dit klink nie na 'n effektiewe oplossing om die kriminele gedrag te bekamp nie, maar liewers tien tree agteruit. Daar is egter sprake van 'n nuwe, doeltreffender posedure wat hopelik so gou as moontlik ontwikkel en aangekondig gaan word, en hopelik gaan almal hierdie keer die memo kry.